Ράσελ Κρόου

Ο **Ράσσελ Κρόου** (αγγλ. *Russell Crowe*, γενν. 7 Απριλίου 1964) είναι Νεοζηλανδός ηθοποιός, παραγωγός και τραγουδιστής. Αν και πολίτης της Νέας Ζηλανδίας, έχει ζήσει το μεγαλύτερο μέρος της ζωής του στην Αυστραλία.

Βραβεύθηκε με Όσκαρ Α΄ Ανδρικού Ρόλου για την ερμηνεία του ως Μάξιμος Δέκιμος Μερίδιος στην ταινία *[[Μονομάχος (ταινία, 2000)|Μονομάχος]]* (2000). Έχει προταθεί επίσης επίσης για Όσκαρ Α΄ Ανδρικού Ρόλου για τις ταινίες *The Insider* (1999) και *[[Ένας Υπέροχος Άνθρωπος|Ένας υπέροχος άνθρωπος]]* (2001). 

Ο Κρόου έχει κερδίσει πολλά βραβεία κατά τη διάρκεια της καριέρας του μεταξύ των οποίων και ένα αστέρι στην Λεωφόρο της Δόξας στο Χόλλυγουντ, τρεις διαδοχικές υποψηφιότητες για Όσκαρ (1999-2001), μια Χρυσή Σφαίρα, ένα Βραβείο BAFTA και ένα Βραβείο Όσκαρ. Ο Κρόου είναι επίσης συνιδιοκτήτης της South Sydney Rabbitohs, μιας αυστραλιανής ομάδας ράγκμπυ.

## Βιογραφία
Ο *Ράσσελ Άιρα Κρόου* γεννήθηκε το 1964 στο Ουέλλινγκτον της Νέας Ζηλανδίας. Είναι γιος της Τζόσελιν Υβόν (το γένος Ουίμς) και του Τζον Αλεξάντερ Κρόου, οι οποίοι ασχολούνται με το κέτερινγκ, ενώ ο πατέρας του ήταν και διευθυντής ξενοδοχείου. Έχει επίσης και ένα αδελφό, τον Τέρρυ.

Ο παππούς του Κρόου από τη μεριά της μητέρας του, ο Σταν Ουίμς, ήταν κινηματογραφιστής ο οποίος έλαβε το παράσημο του Τάγματος της Βρετανικής Αυτοκρατορίας από τo Ηνωμένο Βασίλειο για την μαγνητοσκόπηση του Β΄ Παγκοσμίου Πολέμου (παράσημο το οποίο φορούσε ο Κρόου στα Όσκαρ του 2001). Ο παππούς του Κρόου από τον πατέρα του, ο Τζον Ντάμπλντεϋ Κρόου, ήταν από το Ρέξαμ της Ουαλίας, ενώ μια από τις προ-προ-γιαγιάδες του από την πλευρά της μητέρας του ήταν Μαορί. Ο Κρόου έχει επίσης αγγλική, γερμανική, ιρλανδική, ιταλική, νορβηγική, σκωτσέζικη, σουηδική και ουαλική καταγωγή.

Όταν ο Κρόου ήταν τεσσάρων ετών, η οικογένειά του μετακόμισε στο Σίδνεϋ. Σε ηλικία έξι ετών έκανε την πρώτη του εμφάνιση στην τηλεοπτική σειρά *Spyforce*, της οποίας παραγωγός ήταν ο νονός της μητέρας του. Σε ηλικία δεκατεσσάρων ετών επέστρεψε με την οικογένεια του στη Νέα Ζηλανδία, όπου και συνέχισε το σχολείο, το οποίο, όμως, παράτησε στα δεκαέξι του προκειμένου να ακολουθήσει το όνειρο του, να γίνει ηθοποιός.

Ο Κρόου ξεκίνησε τη σταδιοδρομία του ως μουσικός στις αρχές της δεκαετίας του 1980 με το όνομα *Russ Le Roq*, υπό την καθοδήγηση του καλού του φίλου Τομ Σάρπλιν. Συμμετείχε σε διάφορες τηλεοπτικές σειρές όταν επέστρεψε στην Αυστραλία σε ηλικία εικοσιενός ετών. Το 1990 έκανε το ντεμπούτο του και στον κινηματογράφο στις ταινίες *The Crossing* και *Ο όρκος του αίματος*. Το 1991 συμμετείχε στην ταινία *Με τα μάτια του έρωτα* με τον Χιούγκο Ουίβινγκ. Το 1992 ακολουθούν άλλες δυο ταινίες το *Spotswood* και το *Σαρώνω*. Το 1993 παίζει στην καναδέζικη ταινία *Αιώνιοι εραστές*. 

Το 1995 συμπρωταγωνιστεί με τον Ντένζελ Ουάσινγκτον στην ταινία *[[Εντολή εξόντωσης]]* και με την Σάρον Στόουν στην ταινία *Γρήγορη και Θανάσιμη*. Δύο χρόνια μετά πρωταγωνιστεί με την Κιμ Μπέισιντζερ, τον Γκάυ Πιρς και τον Κέβιν Σπέισυ στο *[[Λος Άντζελες: Εμπιστευτικό]]*. Η ταινία κερδίζει 2 Όσκαρ και ο Κρόου γίνεται γνωστός στο Χόλλυγουντ. Το 1999 έρχεται και η πρώτη υποψηφιότητα για Όσκαρ Α΄ Ανδρικού Ρόλου για την ταινία *The Insider*, όπου πρωταγωνιστούσε με τον Αλ Πατσίνο.

Την επόμενη χρονιά κερδίζει το Χρυσό αγαλματίδιο ως καλύτερος ηθοποιός, για τον ρόλο του ως Μάξιμος Δέκιμος Μερίδιος στο ιστορικό έπος του Ρίντλεϋ Σκοτ, *[[Μονομάχος (ταινία 2000)|Μονομάχος]]* και η ταινία θεωρείται από τις μεγαλύτερες εμπορικές επιτυχίες για το 2000. Την ίδια χρονιά πρωταγωνιστεί στην *Απόδειξη Ζωής* με την Μεγκ Ράυαν. Το 2001 έρχεται και τρίτη υποψηφιότητα για Όσκαρ Α΄ Ανδρικού Ρόλου για την ερμηνεία του ως Τζον Νας στο *[[Ένας Υπέροχος Άνθρωπος]]* του Ρον Χάουαρντ, στο πλευρό της Τζέννιφερ Κόννελλυ. Για την ερμηνεία του κερδίσει μια Χρυσή Σφαίρα, ένα βραβείο BAFTA, ένα βραβείο από το Σωματείο Ηθοποιών και πολλά άλλα, αλλά χάνει το Όσκαρ από τον Ντένζελ Ουάσινγκτον. Οι επόμενες ταινίες που πρωταγωνιστεί είναι *[[Master and Commander: Στα πέρατα του κόσμου]]* το 2003 και *Cinderella Man* το 2005.

Το 2006 πρωταγωνίστησε στην ρομαντική κομεντί *[[Μια καλή χρονιά]]* και στο πλευρό του είχε την Γαλλίδα ηθοποιό Μαριόν Κοτιγιάρ, σε σκηνοθεσία του Ρίντλεϋ Σκοτ. Ο Κρόου και ο Σκοτ συνεργάζονται για δεύτερη φορά μετά τον *Μονομάχο*, μια συνεργασία που επαναλαμβάνεται και το 2007 στην ταινία *American Gangster* με συμπρωταγωνιστή τον Ντένζελ Ουάσινγκτον (ο Κρόου και ο Ουάσινγκτον συνεργάζονται για δεύτερη φορά μετά το 1995). Οι μετοχές του Κρόου στο Χόλλυγουντ αυξάνονται σταθερά. Το 2010 ενσάρκωσε τον θρυλικό Ρομπέν των Δασών στην ταινία *Ρομπέν των Δασών* με την Κέητ Μπλάνσετ. Την ίδια χρονιά πρωταγωνίστησε στην ταινία *[[Οι επόμενες τρεις μέρες (ταινία)|Οι Επόμενες Τρεις Μέρες]]* του Ποωλ Χάγκις, η ταινία μια προσαρμογή στην γαλλική ταινία *Pour Elle* του 2008.

Μετά από ένα διάλειμμα ενός έτους το 2012 επιστρέφει με την ταινία *Ο Άνθρωπος με τις Σιδερένιες Γροθιές*, αλλά και με την συμμετοχή του στο μιούζικαλ *[[Οι Άθλιοι (ταινία, 2012)|Οι Άθλιοι]]* ως Ιαβέρης. Το 2013 τον βρίσκει στην ταινία *Broken City* και *[[Άνθρωπος από Ατσάλι (ταινία)|Άνθρωπος από Ατσάλι]]* ενσαρκώνοντας τον Τζορ-Ελ, τον βιολογικό πατέρα του Σούπερμαν. Το 2014 γίνεται γκάνγκστερ στην ταινία *Μια Χειμωνιάτικη Ιστορία* με τον Κόλιν Φάρρελ, και Νώε στην βιβλική ταινία *[[Νώε (ταινία)|Νώε]]* με την Τζένιφερ Κόνελι και την Έμα Γουάτσον. Την ίδια χρονιά κάνει το σκηνοθετικό του ντεμπούτο στην δραματική ταινία *[[The Water Diviner]]* στην οποία πρωταγωνιστεί. Το 2016 γίνεται "καλό παιδί" στην ταινία *[[The Nice Guys]]* με τον Ράυαν Γκόσλινγκ, ενώ το 2017 συμμετέχει στην ταινία *Η μούμια* με τον Τομ Κρουζ.

## Προσωπική ζωή
Ο Κρόου διατηρούσε ανοιχτή σχέση με την Αυστραλιανή τραγουδίστρια Ντανιέλ Σπένσερ από το 1989. Το 2000 είχε ένα ειδύλλιο με την συμπρωταγωνίστρια του Μεγκ Ράυαν στα γυρίσματα της ταινίας *Απόδειξη Ζωής*. Το 2001 ο Κρόου και η Σπένσερ επανασυνδέθηκαν και τον Απρίλιο του 2003 παντρεύτηκαν στο κτήμα του Κρόου στη Νέα Νότια Ουαλία. Στις 21 Δεκεμβρίου του ίδιου έτους γεννήθηκε ο πρώτος τους γιος, Τσαρλς και στις 7 Ιουλίου 2006 γεννήθηκε και ο δεύτερος γιος τους, Τέννυσον. Τον Οκτώβριο του 2012 ανακοινώθηκε ότι ο Κρόου και η Σπένσερ χωρίζουν. Τον Απρίλιο του 2018 πήραν και επίσημα διαζύγιο.

## Φιλμογραφία
### Ταινίες

### Τηλεόραση

## Παραπομπές


## Εξωτερικοί σύνδεσμοι

* 
*  with stv.tv, November 2007
* 

Κατηγορία:Νεοζηλανδοί ηθοποιοί
Κατηγορία:Νεοζηλανδοί τραγουδιστές
Κατηγορία:Νεοζηλανδοί μουσικοί
Κατηγορία:Νεοζηλανδοί παραγωγοί ταινιών
Κατηγορία:Αυστραλοί ηθοποιοί
Κατηγορία:Αυστραλοί τραγουδιστές
Κατηγορία:Αυστραλοί μουσικοί
Κατηγορία:Αυστραλοί παραγωγοί ταινιών
Κατηγορία:Αυστραλοί σκωτικής καταγωγής
Κατηγορία:Αυστραλοί αγγλικής καταγωγής
Κατηγορία:Βραβευμένοι με Όσκαρ Α' Ανδρικού Ρόλου
Κατηγορία:Βραβευμένοι με BAFTA Α' Ανδρικού Ρόλου
Κατηγορία:Βραβευμένοι με Χρυσή Σφαίρα Α΄ Ανδρικού Ρόλου (Δράμα)